
Скъпи деца не хвърляйте тази книжка по земята. 
Съхранявайте я на чисто и подходящо място. 



БЛАГОСЛОВЕНОТО 

ДЕТЕ 



В Мекка настана истинска суша. Месеци наред от 
небето не падна и капчица дъжд. Листата пожълтяха 
и изсъхнаха. Почвата пресъхна и по нея се образуваха 
големи пукнатини, животните започнаха да измират. 
Хората изгаряха от жажда за вода. Жителите на града 
отправяха погледи в небето с надеждата да зърнат об¬ 
лаче предвещаващо дъжд, но напразно. Дните отмина¬ 
ваха, а и лист на дърво не потрепваше. Градът изгаряше 
под жаркото слънце, а надеждата в хората се топеше с 
всеки изминал ден. 

Жителите на Мекка бяха отчаяни. Не знаеха какво 
да сторят и към кого да се обърнат за помощ. Още съв¬ 
сем малко и всички щяха да бъдат погубени от глада и 
непоносимата жега, но най нетърпима оставаше жаж- 



дата за глътка вода. Единствената надежда на хората 
бе Абдулмутталиб. 

Той бе един от знатните и уважавани хора не само 
в Мекка, но и в целия Арабски полуостров, бе мъдър 
и обичан от всички. Всеки, който имаше някакъв про¬ 
блем отиваше при този влиятелен човек, за да поиска 
съвет от него. Със сигурност и сега щеше да намери ня¬ 
какво решение. 

Абдулмутталиб също бе много разтревожен. Изслу¬ 
ша внимателно и безмълвно хората, които бяха дошли 
в дома му. След което потъна в мисли. 











- Всички заедно трябва да отправим молитва дуа 
към нашия Създател и да се помолим. Известете хора¬ 
та! Утре когато слънцето изгрее на върха да се съберем 
на планината Ебу Кубейс за молитва за дъжд. 

На следващият ден млади и стари - всички жители 
на Мекка се събраха на уреченото място. Абдулмутта- 
либ взе със себе си Любимият си Внук. Когато всички се 
събраха Абдулмутталиб вдигна глава и погледна наго¬ 
ре. Небето бе ясно. Слънцето изгаряше с цялата си то¬ 
плина земята. Погледна плачещите деца, пресъхналите 
устни на изнемощелите хора свели глави, след което 
обърна лице към Кябе. Взе на ръце Малкия си Внук, 









прегърна го и отправи искрена молитва от сърце „0 Ал¬ 
лах! Дари ни с обилен дъжд заради това Дете." 

Не след дълго в далечината се появи малко облаче. 
Приближавайки към града то сякаш теглеше след себе 
си огромни бели облаци. Изведнъж небето притъмня и 
заваля дъжд като из ведро. От радост децата не знаеха 
какво да направят. От месеци очакваха този миг. Започ¬ 
наха да тичат и да ликуват под дъжда. Капките дъжд се 
смесиха с радостните сълзи в очите на хората. Изсъх¬ 
налата пръст попиваше благодатната вода изливаща 
се щедро от небесата. Птиците весело зачуруликаха. 
Мекка отново се съживи. 

Абдулмутталиб държеше на ръце Внучето си и с ра¬ 
достни сълзи наблюдаваше стичащите се капки дъжд 
от прозореца. Той знаеше, че този дъжд бе изпратен 
заради внучето му Мухаммед (с.а.в.). Сега бе убеден, 
че когато порасне той ще стане велик човек. 

И наистина след години Всевишния Аллах избра 
това Благословено Дете за Пророк и той стана причина 
светът отново да се изпълни с мир и спокойствие. Ала 
дядо му Абдулмутталиб не успя да види тези славни 
дни... 

„ВСЕКИ ДА ХВАНЕ 
НАМЕТАЛОТО 
ОТ ЕДИНИЯ КРАЙ!" 



Вкъщи нямаше никой. Стаята бе потънала в мрак. Бу¬ 
ченето на вятъра проникваше през прозореца и изпълваше 
стаята. Светкавиците проблясваха рисувайки криви линии 
по небето, след което падаха някъде в далечината зад пла¬ 
нините. Мекка сякаш се намираше в средата на стихията. 

Ебу Умеййе разтревожено се изправи на крака и пог¬ 
ледна през прозореца. Навън дъждовната вода бързо се 
стичаше по улиците повличайки със себе си кал и камъ¬ 
ни. В този момент се чу страшен грохот. Идваше откъм 
Свещения храм Кябе. В този миг той усети как нещо ся¬ 
каш се откъсна от душата му. Прииска му се веднага да 
изтича и да види Кябе. Ала това бе невъзможно, докато 
бурята траеше. Едва дочака до сутринта. 


На следващия ден стихията бе отминала. Още пре¬ 
ди изгрев слънце Ебу Умеййе изтича към Кябе. Когато 



с очите си видя Свещения храм лицето му пребледня. 
Стените на храма бяха пред разруха. Час по-скоро тряб¬ 
ваше да бъде възстановен. 

Без да губи никакво време Ебу Умеййе свика пред¬ 
ставителите на всички известни родове в Мекка и окол¬ 
ността. На събранието бе взето единодушното реше¬ 
ние Свещеният храм Кябе да бъде построен отново. За 
няколко дни бяха набавени необходимите материали. 
Разпределиха работата между всички. Всеки род тряб¬ 
ваше да построи определена част от храма. 

С общи усилия за кратко време строежът на Кябе за¬ 
върши, всичко бе готово с изключение на един много ва- 

жен детайл - Свещеният камък „Хаджеру'л-Есвед". Кой 
щеше да го постави на мястото му? Имаше само един ка¬ 
мък и само един човек можеше да го намести. Чия ръка 
щеше да постави този Свещен камък на предишното му 
място? Кой щеше да бъде удостоен с тази чест? 

Това стана причина за голям спор. Всеки искаше 
сам да направи това и да отстрани останалите. Измина¬ 
ха няколко дни, а представителите на родовете не мо¬ 
жеха да постигнат съгласие. Мълчанието продължава¬ 
ше, а ненавистта в сърцата нарастваше. Насрочиха още 
една среща, на която всички представители се събраха 
и седнаха в кръг. Ебу Умеййе проговори пръв: 

-Уважаеми представители, бяхме изправени пред 
голямо изпитание. С помощта на Всевишния Аллах ус¬ 
пешно изпълнихме своя дълг. На нас се падна честта 
отново да изградим Свещения храм Кябе. Колкото и да 
се гордеем с това - ще е малко! Що се отнася до поста¬ 
вянето на Свещения камък „Хаджеру'л-Есвед"... 

Човекът, който седеше срещу Ебу Умеййе се изкаш¬ 
ля няколко пъти, докато накрая успя да привлече вни¬ 
манието върху себе си и каза: 



- Да дойдем на темата за „Хаджеру'л-Есвед"... 
Единствено аз мога да го поставя на мястото му. 


Друг от представителите самонадеяно се намеси: 








- И дума да не става! Тази чест приляга само на 
мен, защото моят род е най-достойният за това. 

Висок и строен мъж рязко посегна към меча си и 
проговори със смразяващ тон: 

-Този разговор продължи твърде дълго. Нашият род 
от векове се грижи за това Свещено място. Ако не искате 
някой да пострада - оставете тази работа на мен! 

Друг се изправи на крака като стрела и посягайки към 
меча си каза „Това е невъзможно." Настана суматоха. 

В този миг се чу гласът на Ебу Умеййе. Всички се 
обърнаха към него и го погледнаха. Той чувстваше, че 
трябва да се намеси и заговори с мек и спокоен тон: 

- Предлагам ви следното - нека изберем един ар¬ 
битър, който да разреши спора ни. И всички да се съо¬ 
бразим с неговото решение. 

В първия момент това неочаквано предложение се 
хареса на всички, но само след минути спорът отново 
се разгорещи. Един от представителите каза: 

- И кого ще изберем за арбитър? Кой ще успее да 
ни помири? Ебу Умеййе полагаше усилия да остане 
уравновесен и отвърна: 

- Нека утре сутрин се съберем при Свещения храм 
Кябе. Да изберем за арбитър онзи, който пръв дойде 
при Кябе откъм хълма Сафа. 

Повечето не бяха съгласни с това предложение, за- 
щото бе неизвестно кой ще дойде с първите лъчи на 
слънцето. Как можеха да бъдат сигурни, че арбитърът 
няма да вземе страната на някого? Накрая обаче, всички 
бяха принудени да приемат това условие, защото всеки 
искаше този въпрос да бъде разрешен час по-скоро. 

На следващата сутрин всички погледи бяха впе¬ 
рени към хълма Сафа. Кой ли ще се появи пръв? Като, 
че ли някой идваше насам. Докато той се приближа¬ 
ваше вълнението нарастваше. Някой възкликна: „Ето, 
Мухаммеду'л-Емин идва." Очите на всички проблесна¬ 
ха от радост: „Спокойно, идва доверен човек!" 














Неописуемо задоволство изпълни присъстващите. 
Разказаха на Хазрети Мухаммед (с.а.в.) за случилото се и 
поискаха помощ за разрешаването на възникналия спор. 

Хазрети Мухаммед (салляллаху алейхи ве селлем) се 
усмихна мило. Този жив пример за проницателност с ле¬ 
кота разреши спора. Първо поиска всеки род да избере по 
един представител. След което свали наметалото от гърба 
си и го постла на земята в близост до Кябе. Постави върху 
него Свещения камък „Хаджеру'л-Есвед" и им каза: 

- Нека всеки един представител да хване намета¬ 
лото от единия му край. 

Всички осъзнаха едно - Свещеният камък щеше да 
бъде поставен на мястото му с взаимни усилия и съгла¬ 
сието на всички. Представителите на родовете хванаха 
от краищата наметалото и заедно го повдигнаха. След 
това Хазрети Мухаммед (с.а.в.) го взе на ръце и внима¬ 
телно го постави на мястото му. По този начин спорът 
бе разрешен по най-благоприятния начин. 

ЕбуУмеййе пое дълбоко въздух. И през ум не му мина¬ 
ваше, че този важен спор ще бъде разрешен толкова лес¬ 
но. Той си помисли: „Мухаммед (с.а.в.) е не само честен и 
доверен, той е много мъдър и проницателен човек..." 

По този начин Пратеника на Аллах (с.а.в) разреши 
този спор с неповторима съобразителност, предотвра¬ 
тявайки евентуална вражда между различните родове 
населяващи областта. 


„КОИ ЩЕ ТЕ СПАСИ?" 




Дори най-добрият му приятел вече не мислеше и 
не вярваше като него. Как бе възможно? Та нали досега 
бяха най-близки приятели, по-близки от братя. Нераз¬ 
делни във всичко, което правеха. Всички в Мекка им се 
възхищаваха и говореха за тяхното приятелство. 

Десур нервно обикаляше из стаята. Тревогата, из¬ 
пълваща душата му не стихваше и за миг. „Всичко е 
заради Мухаммед!" изръмжа с ярост той. „Ако той не 
бе дошъл, нямаше да се разделим. Загубих най-добрия 
си приятел. Трябва да направя нещо, иначе ще изгубя 
всичките си приятели." Взе меча си и изскочи навън. 

Десур бе сприхав и отмъстителен човек. Често гне¬ 
вът му надделяваше над разума. Дни наред следеше 
Пратеника на Аллах (с.а.в.). 

Един ден издебна Пророка (с.а.в.) докато си почи¬ 
ваше под сянката на едно дърво. Наоколо нямаше ни¬ 
кой. Десур бе намерил най-удобния момент. Коварно 
се промъкна покрай него и застана до главата му. В този 

момент Пророка (с.а.в.) отвори очи. Десур надменно и 
самоуверено каза: 

- Сега кой ще те спаси от мен? 

Любимият ни Пророк (с.а.в.) най-спокойно и хлад¬ 
нокръвно без капчица страх му отвърна: 

-Аллах ще ме спаси. 

Десур изведнъж се вцепени. Усети невероятен удар 
в гърдите си. Невидимият удар бе толкова силен, че го 
хвърли на земята. Лежеше и не можеше да си поеме 
въздух. Мечът му падна встрани далеч от него. В онзи 
миг Любимият ни Пророк (с.а.в.) ловко се изправи и взе 






меча от земята. Застана до главата на Десур, който все 
още лежеше в несвяст и му каза: 

- А теб кой ще те спаси от мен? 

Десур бе смаян. Преди да разбере какво се случва 
плановете, които кроеше се обърнаха против него. Гла¬ 
сът му потрепери. От челото му се стичаше ледена пот. 
В очите му се четеше молба, пелтечейки успя да каже: 

- 0 Мухаммед, само ти можеш да ме спасиш. 



Любимият ни Пророк (с.а.в) бе милостив и състра¬ 
дателен. Освободи го и му каза „Хайде стани и върви 
по пътя си." Вместо да накаже човека, който възнаме- 








ряваше да отнеме живота му, Хазрети Мухаммед (сал- 
ляллаху алейхи ве селлем) за пореден път показа, че е 
изпратен като милост за световете. 

Тази достойна постъпка остави дълбока следа в Де- 
сур. Той се промени и осъзна, че не е бил прав. Със съл¬ 
зи на разкаяние и обич се обърна към Пророка (с.а.в.) и 
каза „И аз повярвах във Вас! Вие наистина сте Пратеник 
на Аллах. Моля Ви научете и мен на добродетелите, ко¬ 
ито притежавате." Така и Десур вкуси от сладостта на 
вярата. 



„ПЛАТИ МИ 
ВЕДНАГА!" 

Днес в Медина нямаше по-доволен човек от Сел- 
лям. Той бе отличен търговец. Закупи стока на ниска 
цена и успя да я продаде много изгодно. С неопису¬ 
ем възторг плесна с ръце и възкликна „Наистина съм 
добър в търговията." Извади кесията със спечелените 
пари и започна да ги брои отново и отново. Не можеше 
да се нарадва на голямата печалба. 

Радостните викове на Селлям събудиха любопит¬ 
ството на Ахтаб, който също бе търговец и работеше в 
съседния дюкян. Остави от ръцете си чувала с пшеница 
и отиде при Селлям. 

- Какво има Селлям, да не би да си открил съкрови¬ 
ще в Червено море? 



- И така може да се каже, Ахтаб. В продължение 
на една седмица никой в чаршията на Медина не спе- 








- Иди при Пророка Мухаммед (с.а.в.) и си поискай 
парите. 


чели толкова, колкото аз спечелих днес. Как да не се 
радвам! 

- Да можех и аз да се зарадвам като теб. Напосле¬ 
дък търговията не върви добре. Дадох стока на едни 
хора, а Хазрети Мухаммед (с.а.в.) ще я заплати вместо 
тях. Обещах да го изчакам. 

И двамата търговци все още не бяха приели вярата. 
Селлям посъветва Ахтаб: 

- Но още е много рано, аз обещах да изчакам до 
деня, за който се разбрахме. 



- Нищо, че е рано, върви и си вземи своето. 


Всъщност Ахтаб тайничко наблюдаваше Пратени¬ 
ка на Аллах (с.а.в.). Бе съзрял в него хубави и достойни 
черти. Особеностите на последният Пророк бяха из¬ 
вестни, но не бе убеден дали това наистина е Хазрети 
Мухаммед (с.а.в.). Досега Ахтаб забеляза, че той напъл¬ 
но отговаряше на описанието, но не го познаваше дос¬ 
татъчно отблизо, за да знае дали той притежава и благ 
характер, както пишеше в преданията. Дали Мухаммед 
наистина притежаваше благ нрав? Ахтаб искаше да се 
увери в това и сега имаше прекрасна възможност да го 
стори. Той щеше да настоява да му се изплатят парите 
макар обещания срок да не бе изтекъл и така щеше да 
изпита благия нрав на Хазрети Мухаммед (с.а.в.). 

На следващия ден си придаде сопнат вид и с пър¬ 
гави стъпки се отправи към дома на Пророка (с.а.в.). 
Направи се, че не забелязва стоящите пред къщата 
Сподвижници, между които бе и Хазрети Юмер (Аллах 
да е доволен от него - р.а.). Мина покрай тях без да 
поздрави и умишлено започна да удря и блъска грубо 
по вратата. 








- Хей Мухаммед! Излез навън! Веднага изплати 
това, което ми дължиш! 

Любимият ни Пророк (с.а.в.) чу гласа на Ахтаб и из¬ 
лезе. Приближи се до него минавайки пред учудените 
погледи на Сподвижниците, които недоумяваха какво 
се случва. Със спокоен и уважителен тон Пророка каза 
на търговеца: 

-Дължа ти пари, но срокът още не е изтекъл. Кога- 
то дойде време ще ти платя, както се разбрахме. 

Ахтаб остана много доволен от благите думи на 
Пророка (с.а.в.), но искаше да се увери напълно и за¬ 
това реши да продължи да го изпитва. Заговори с още 
по-висок и неуважителен тон: 

-Така ли изпълнявате обещанията си? Закъснявате 
и не си плащате? Повече няма да давам отсрочка на 
никого от вас... 

Хазрети Юмер (р.а.), който много обичаше Пророка 
(с.а.в.) не издържа повече на невъзпитаното държание 
на Ахтаб и изригна като вулкан: 

-Ахтаб! Внимавай! Ти може би не знаеш с кого го¬ 
вориш! Ако не се намирахме пред дома на Пророка... 

Ахтаб се уплаши от реакцията на Хазрети Юмер, 
който се приближи към него. Помисли, че ще се нах¬ 
върли върху него и се разтрепери от страх, за щастие 

Любимият ни Пророк (с.а.в.) тутакси се намеси и успо¬ 
кои Хазрети Юмер: 

- Юмер, Аллах да те дари с добрина! Очаквахме от 
теб да си по-добронамерен. Ако ни бе посъветвал - аз 
да платя навреме, а Ахтаб да изчака срока спокойно, 
щеше да е по-добре за всички. 



Ахтаб стоеше смаян. Гледаше с почуда и не може¬ 
ше да спре да се възхищава на благия нрав на Пророка 
Мухаммед (с.а.в.). В случая Пророкът бе напълно прав. 
Срокът, в който той трябваше да плати още не бе изте¬ 
къл, на всичкото отгоре го упрекнаха несправедливо и 
то в дома му. Само ако поискаше можеше да накара да 

изгонят Ахтаб или пък да го нагруби, но той не направи 
нито едно от тези неща. Въпреки грубостта, пред коя¬ 
то Пратеника на Аллах (с.а.в.) бе изправен, той прояви 
своя достоен и благ нрав. 

Накрая чувствата на Ахтаб се промениха. Вярата 
притежаваше снизходителност, пред която сърцето му 
се разчувства. Увери се, че Хазрети Мухаммед (саллял- 
лаху алейхи ве селлем) наистина е последният Пророк. 
Без да губи повече време и той повярва в истината. 


СЪРЦЕТО МУ 
СЕ ИЗПЪЛНИ С ОБИЧ 

В джамията на Пратеника на Аллах както винаги ца¬ 
реше приятна атмосфера, даряваща спокойствие на ду¬ 
шите. Любимият ни Пророк (с.а.в) беседваше със свои¬ 
те Сподвижници. Разказваше им за търпението, обичта 
и милосърдието. В това време в джамията влезе един 
беден човек. Бе слушал много за щедростта на Проро¬ 
ка (с.а.в.). Бедният човек искаше бъде проявено вели¬ 
кодушие и към него. Приближи се до Пророка и го поз¬ 
драви. Пратеника на Аллах (с.а.в.) с мило и усмихнато 
лице отвърна на поздрава му и каза „Не се стеснявай, 
ако имаш нужда от нещо - кажи." 

Бедния човек се усмихна. Очакваше подобен въ¬ 
прос. 

- 0 Пратенико на Аллах, аз съм беден човек. Имам 
нужда и искам да ме дарите с благодат. 



Любимият ни Пророк (с.а.в.) не връщаше никого. 
Дори в момента да нямаше какво да им раздаде, взи- 

маше назаем, но никога не отпращаше хората с праз¬ 
ни ръце. След което при първата възможност се раз- 
плащаше. Така постъпи и с този нуждаещ се - даде му 
всичко, което имаше в онзи момент. Ала това не успя 
да задоволи бедния човек, в този момент в него се бе 
проявило недоволството. Изведнъж усмивката от ли¬ 
цето му изчезна и той придоби сериозно изражение. 

- На други даваш много повече, а на мен даде съв¬ 
сем малко - започна да се жалва той. 

Сподвижниците, които бяха в джамията се смутиха. 
Ядоса ги неприличното поведение към Пророка, кой¬ 
то бе толкова вежлив и помагаше на всички. Пожелаха 















да се намесят и да го изгонят, но Любимият ни Пророк 
(с.а.в.) им попречи да го сторят. Накара ги да се успо¬ 
коят, след което взе бедния човек и го отведе в дома 
си, където му даде в изобилие всичко, от което имаше 
нужда. След което го попита: 

- Сега достатъчно ли ти дадох? Доволен ли си? 

Бедния човек остана безкрайно удовлетворен, с ус¬ 
мивка на уста каза „Да, ти раздаде щедро и предоста¬ 
тъчно и на мен от всичко. Нека Аллах да бъде доволен 
от теб. Нека дари теб и семейството ти с благодат." 


След като чу неговите думи Пророка (с.а.в.) му 
каза: 











- Преди малко не остана доволен от това, което ти 
дадох и Сподвижниците видяха това. Малко са ти ядо¬ 
сани. Разкажи и пред тях, че си останал доволен, за да 
не останат в сърцата им лоши помисли за теб. 

Бедния човек бе изумен. Държа се толкова грубо, а 
Пророкът (с.а.в.) продължаваше да се отнася към него с 
разбиране и великодушие. Не само, че го зарадва, ами 
сега искаше да го помири и със Сподвижниците. Чо¬ 
векът усети дълбоко в сърцето си топлина и обич към 
Пророка (с.а.в.). Веднага изпълни заръката му, отиде 
при Сподвижниците, пред тях сподели своето задовол¬ 
ство от Пророка (с.а.в.) и се извини за невъзпитаното си 
държание. Сподвижниците му простиха и го прегърна¬ 
ха така, сякаш нищо не се бе случило. 

Бедният човек дойде при Пратеника на Аллах сал- 
ляллаху алейхи ве селлем само защото имаше нужда и 
искаше да му се помогне, но на връщане оттам - вече 
не бе същият. Грубостта и злобата някак изчезнаха от 
сърцето му и сега на тяхно място се появиха обичта и 
милосърдието. 

След като видя учтивото и състрадателно отноше¬ 
ние, сърцето му откри съвсем нов език. Това бе езикът 
на обичта, милосърдието и вежливостта, пречистен от 
невежеството, грубостта и омразата... 



„АНГЕЛИТЕ ТЕ 
СЛУШАХА" 



Колко е просторно и ярко небето... Сякаш е един 
безкраен свят... Като, че ли на небесата има хиляди, 
може би милиони звезди. Едни са малки, други по-го- 
леми. Струва ни се, че са една до друга, ала в същото 
време те не се докосват. Някои са по-ярки, други са за¬ 
губили блясъка си. А светът, в който се намираме? Мъ¬ 
ничка частица в необятната Вселена... Плуваща в прос¬ 
транството в точно определена посока без да залита и 
в пълна хармония и баланс. Защо и за кого е създадена 
тази прелест? 

Конят на Усейд изцвили и той се сепна. Бе потънал 
в мисли. Огледа се да не би да идва някой, но нямаше 
жива душа на пътя. Отново се опита да размишлява, но 
така и не успя да събере мислите си. Прекрасната карти¬ 
на изчезна пред очите му и той не можа да я възстанови 
повече. Въпреки това едно неописуемо чувство остана в 
него и не го напускаше. Почувства, че се приближава до 
мъдростта скрита в сътворението на Вселената. 



Когато го изпълваха подобни чувства Усейд започ¬ 
ваше да чете Великата книга. Стана от мястото си. Взе 
в ръце Свещения Коран, който стоеше нависоко. Първо 
опря устни, а след това и челото си на него в знак на ува¬ 
жение, след което внимателно разгърна страниците и 
започна да чете на лунната светлина, озаряваща нощта. 

Гласът на Усейд бе изпълнен с въодушевление и се 
разнасяше навред, издигайки се към небесата. Вселе¬ 
ната бе обгърната в дълбока тишина. Навсякъде наста¬ 
на покой. Сякаш всичко наоколо слушаше приятното 
четене на Свещения Коран. Изведнъж конят на Усейд 
се изправи на задните си крака. Усейд се изплаши. 
Спря четенето и плахо се огледа. Какво ли бе уплашило 

коня така? Наоколо нямаше никого. Той завърза още 
по-здраво юздите на коня... 

Нежно взе страниците на Свещения Коран и про¬ 
дължи да чете. Малко след това конят отново стана 
неспокоен. Усейд отново прекъсна четенето. Какво му 
имаше на този кон? Защо както си стоеше изведнъж 
започваше да се страхува? В този миг неволно вдигна 
глава и погледна нагоре. 0 Аллах! Какво бе това? Един 
облак, в който имаше озаряващи светилници бързо се 
издигаше докато накрая се изгуби от погледа му. Усейд 
започна да трепери. Сърцето му биеше ускорено. Не 









можеше да си обясни видяното. Погледът му остана 
вперен в небето. 

На сутринта отиде при Пратеника на Аллах (с.а.в.). 
Подробно му разказа за случилото се през нощта, как 
се притесни и се принуди да прекрати четенето на Све¬ 
щения Коран. Хазрети Мухаммед салляллаху алейхи ве 
селлем се усмихна и му каза: 

-Ах Усейд! Защо спря да четеш? Това бяха ангелите 
дошли, за да те слушат как четеш Свещения Коран. Ако 
бе продължил само още малко и те щяха да останат до 
сутринта и всички хора можеха да ги видят... 

Смесени чувства изпълниха сърцето на Усейд, мно¬ 
го се зарадва, но в същото време плачеше. „Значи ан¬ 
гелите дойдоха при мен само, за да ме слушат как чета 
Свещения Коран, така ли?" Душата му се изпълни с мир 
и спокойствие. 

С нетърпение зачака да настъпи нощта, за да види 
отново ангелите. Часове наред чете Свещения Коран с 
прелестния си глас, но така и не можа да ги види. На 
следващата вечер отново чете. Неусетно нощите, ме¬ 
сеците и годините отминаваха. Усейд никога повече не 
видя ангелите, които бе видял онази нощ, но когато че¬ 
теше Свещения Коран той винаги ги усещаше съвсем 
близо до себе си. 

КУПАТА С МЛЯКО 



Ебу Хурейре не бе богат човек. Нямаше си нищо на 
този свят. Хранеше се рядко. Когато огладняваше и не 
намираше храна връзваше камък около кръста, при¬ 
тискайки стомаха си. Така болката от глада се усещаше 
по-слабо. 

Онзи ден отново се превиваше от глад. Лицето му 
бе по-бледо от всякога. Прилоша му и той отчаяно при¬ 
клекна до земята. Със сетни сили притисна с ръце сто¬ 
маха си, опитвайки се да спре поне за миг болката, ко¬ 
ято му причиняваше глада. Почувства се зле. И камъкът 
завързан около кръста му не помагаше вече. Макар да 
му бе трудно той се напрегна и се изправи. Застана на 
пътя, по който хората минаваха с надеждата, че някой 
ще мине оттам и ще разбере положението му. 

В далечината забеляза Хазрети Ебу Бекир, който 
идваше насам. По пресъхналите от глад устни се появи 
широка усмивка. С голяма надежда зачака този щедър 
човек да дойде при него, но Хазрети Ебу Бекир го поз¬ 
драви и мина покрай него като вятър. След това оттам 








мина и Хазрети Юмер, който също не разбра за състоя¬ 
нието му. И двамата изглеждаха угрижени, иначе биха 
забелязали пребледнялото лице на Ебу Хурейре. 

Ебу Хурейре стоеше сам на пътя. Усмивката застина 
на лицето му. Хазрети Ебу Бекир и Хазрети Юмер бяха 
най-близките Сподвижници на Пророка (с.а.в.), след 
като и те не се досетиха, кой друг щеше да го разбере? 
Повдигна глава и погледна към вратите на къщите на¬ 
миращи се наблизо. За миг му се прииска да похлопа 
на портата на най-хубавата от тях и да каже „Заради Ал¬ 
лах, дайте един залък хляб." Ала това не му прилягаше, 
дори да умираше от глад не можеше да проси от нико¬ 
го. Такава бе заръката на Пратеника на Аллах (с.а.в.). 

Помисли си, че е загубил надежда, но в същия мо¬ 
мент чу глас, който му каза: 

- Последвай ме Ебу Хурейре! 

Това бе Пророка Мухаммед (с.а.в.). Изгубената на¬ 
дежда долетя и отново кацна в сърцето на Ебу Хурейре. 
Той се зарадва, защото знаеше, че идването на Проро¬ 
ка не бе случайно, раздвижи напуканите си устни и каза 
„Веднага идвам о Пратенико на Аллах!" Заедно отидоха 
в дома на Пророка. Когато стигнаха Ебу Хурейре остана 
на вратата. Срамежливо попита „Да вляза ли о Прате¬ 
нико на Аллах?" Когато получи разрешение влезе. 



В скромния дом на Пророка имаше само една купа 
с мляко. Пророка салляллаху алейхи ве селлем взе ку¬ 
пата в ръка и попита семейството си: 

- Откъде е това мляко? 

-Донесоха го като дар, отговориха те казвайки кой 
е дарил млякото. 

Пратеника на Аллах (с.а.в.) се обърна към Ебу Ху- 
рейре и му каза: 

- Ебу Хурейре! Иди покани тук и намиращите се в 
Суффа. 

Суффа наричаха място намиращо се близо до дома 
на Пророка. Оставащите там нямаха семейства и не 
бяха заможни. Те бяха гости на Исляма. Когато идваха 
дарове за Пратеника на Аллах (с.а.в.) той ги споделяше 
с тях. 

Ебу Хурейре се учуди как Пророка ще разпредели 
купата с мляко между всички. Купата бе една, а гладни¬ 
те - много, но щом Пратеника на Аллах (с.а.в.) казваше 
нещо, със сигурност в това се криеше мъдрост. 

Не след дълго всички се събраха в дома на Пророка 
(с.а.в.). Поискаха разрешение и седнаха. Ебу Хурейре 
седна от дясната страна на Пратеника на Аллах, който 
му подаде купата с мляко. Тъкмо да приближи съда до 
устните си и да отпие една глътка. Пророкът му каза: 


- Хайде Ебу Хурейре! Нагости хората с млякото. 








Ебу Хурейре се чувстваше отпаднал, с треперещи 
ръце започна да поднася от млякото на дошлите. Всеки 
един от гостите взимаше купата и отпиваше до насита, 
след което я подаваше на седящия до него. При всяко 
подаване на купата очите на Ебу Хурейре се съживя¬ 
ваха, защото млякото не намаляваше. След като и по¬ 
следният гостенин се засити, Ебу Хурейре взе съда и го 
върна на Пророка (с.а.в.), който му се усмихна мило и 
го попита: 

- Само двамата с теб не отпихме, нали? 

- Така е Пратенико на Аллах - отговори Ебу Хурейре. 

- Сега и ти можеш да седнеш и да пиеш от млякото. 

Ебу Хурейре взе купата с млякото и започна да от¬ 
пива. Колкото повече отпиваше толкова жаждата му 
се усилваше. Когато забеляза, че всички присъстващи 
гледат към него, спря. Пророка му каза „Пийни си още 
малко от млякото." И той отново отпи. Ебу Хурейре от¬ 
пиваше, а Пророкът му казваше „Още малко, още..." 
Накрая Ебу Хурейре не се сдържа и каза: 

- 0 Пратенико на Аллах не мога повече, заситих се, 
не ми остана място. А Пророкът се усмихна и му каза: 

-Тогава можеш да подадеш купата и на мен. Изре¬ 
че „Бисмиллях" и отпи останалото мляко. 



„ДОРИ ТОВА ДА Е 
ДЪЩЕРЯ МИ" 



Заможните жени от рода „Бени Махзум" бяха орга¬ 
низирали празненство. Поканиха всички жени от рода, 
за да се забавляват. В средата на голямата стая бяха по¬ 
стлани трапези с чудни ястия. Девойки свиреха на деф. 
Приятната мелодия на този музикален инструмент се 
сливаше с очарователните им гласове. Гостите изживя¬ 
ваха приказна вечер. 

Тази веселба продължи до посред нощ. Гостите за¬ 
почнаха да си тръгват, когато една от жените се развика: 

- Крадец! Откраднаха колието ми! 

Вратите се заключиха. Всички девойки, които по¬ 
магаха в дома се наредиха в редица, но колието не бе 
открито в тях. Как можеше да случи подобно нещо? 
Откакто веселието започна никой не е излизал навън. 
Ако прислужниците не бяха откраднали колието, тога- 

ва кой би могъл да бъде крадецът? Всички поканени 
жени бяха от видни и богати семейства. Не можеха да 
сторят подобно нещо. 

За съжаление оставаше само едно - да бъдат прове¬ 
рени и гостите. Всички жени бяха помолени да извадят 
вещите, с които бяха дошли. Когато дойде ред на една 
от най-богатите жени от рода „Вени Махзум", тя каза: 

- Не можете да претърсвате моите вещи. Аз съм 
една от най-достойните жени в този род! 

Настана истински хаос. Другите жени й възразиха: 





- Както вещите на всички останали бяха претърсе¬ 
ни, и вашите също трябва да бъдат прегледани. 

Въпреки всичко жената продължи да се противо¬ 
поставя, докато накрая извади от пазвата си открадна¬ 
тото колие и го захвърли на земята. Пред потресените 
погледи на всички тя излезе най-спокойно от къщата 
сякаш нищо не се бе случило. 

За кратко време този случай бе известен и на Пра¬ 
теника на Аллах (с.а.в.), който повели жената открад¬ 
нала колието да бъде наказана. Това решение предиз¬ 
вика изненада в рода на „Вени Махзум". Жената, която 
трябваше да получи наказание бе една от най-богатите 
и знатни жени в рода. 

Всички видни мъже от рода се събраха, за да наме¬ 
рят решение на проблема и чакаха напрегнато. Никой 
не смееше да проговори. В това време на вратата се 
похлопа. При тях дойде човек от рода Курейш, който 
влезе бързо без да поздрави и каза: 



-Тази повеля накърнява достойнството ни! Непре¬ 
менно трябва да намерим решение. 


Един от събралите се каза: 








-Трябва да има начин да убедим Хазрети Мухам- 
мед (с.а.в.) да се откаже от това наказание. 

Друг отговори: 

- Това е невъзможно... Той е справедлив и ще на¬ 
стоява на това, че наказанието за извършилите кражба 
важи еднакво за всички хора. 

Човекът от рода Курейш възкликна: 

- Сетих се какво ще направим! Има един човек, 
когото Хазрети Мухаммед много обича - това е синът 
на Зейд. Да изпратим този младеж при него като по¬ 
средник. Той да обясни, че жената откраднала колието 
е много богата и е готова да изплати в двоен размер 
стойността на колието, и да помоли Пророка ни да я 
помилва. Какво ще кажете? 

Тази идея ободри сърцата на всички. „Наистина Пра¬ 
теника на Аллах (с.а.в.) много обичаше сина на Зейд и не¬ 
пременно би уважил неговата молба.", помислиха си те. 

Без да губят време отидоха при младежа. Разказаха 
какво се е случило и накрая поискаха от него да отиде 
при Пророка (с.а.в.) и да го помоли да помилва жената 
откраднала колието. Хората, които се срещнаха с мла¬ 
дежа бяха негови роднини и той не можа да откаже на 

настойчивата им молба. Младежът отиде при Пророка 
(с.а.в.) без да се замисли как той би реагирал на подоб¬ 
но нещо. Влезе при него и проговори с треперещ глас: 

- 0, Пратенико на Аллах! Както и Вие сте узнали една 
от богатите и знатни жени от рода „Вени Махзум" е из¬ 
вършила кражба. Повелили сте тя да получи предвидено¬ 
то наказание за вината си. При мен бяха представители 
на този род. Помолиха ме да поискам от Вас да отмените 
това решение и да я помилвате. Готови са да сторят всич¬ 
ко необходимо за това, да платят колкото трябва. 

Младежът се надяваше, че ще чуе нещо подобно: 
„Знаеш, че много те обичам и уважавам. Този път про¬ 
щавам заради теб." 





Разбира се изобщо не стана така както той очакваше. 
Пророка (с.а.в.) бе спокоен и уравновесен, но сега когато 
ставаше въпрос за справедливост лицето му почервеня: 

- Младежо! Нима посредничиш за да не бъде из¬ 
пълнено наказание повелено от Всевишния ни Създа¬ 
тел, така ли? Кълна се в Аллах, че дори дъщеря ми Фа- 
тма да извърши кражба - няма да се поколебая да я 
накажа подобаващо! 

Младежът потъна от срам. Идеше му се скрие вдън 
земя. Съжали, че въобще се съгласи да се застъпва за 








подобно нещо. Стана и отиде при хората от рода „Бени 
Махзум", които чакаха с нетърпение. Извести ги за не¬ 
поколебимото решение на Пророка (с.а.в.) и ги преду¬ 
преди никога повече да не идват при него с подобна 
молба. 

ВИНАГИ ПОМАГАШЕ 
НА ДРУГИТЕ 



Абдуллах отново обикаляше из Медина с надежда¬ 
та да си намери работа. Свечеряваше се, но и днес не 
успя да заработи нищо. Когато се прибра вкъщи бе тол¬ 
кова изморен, че не чувстваше коленете си. Той отбяг¬ 
ваше погледа на съпругата си. Обърна се към децата, 
които спяха. 

С надеждата да чуе добра новина, съпругата му го 
попита: 

-Успя ли да намериш работа? 

Абдуллах не искаше да я тревожи, затова прецени, 
че е най-добре да смени темата и попита: 

-Децата отново ли заспаха гладни? 



- Поделих помежду им прясното мляко, което вче¬ 
ра донесе съседката. Не са яли нищо друго. Дълго пла¬ 
каха после се унесоха и заспаха. А ти... Успя ли да наме¬ 
риш работа? 








- Не, не намерих. Продадохме всичко, което имахме 
в дома си. Нямаме повече вещи, които да продаваме. 
Днес на чаршията видях продавачите на дърва. Поми¬ 
слих си „Да имах и аз една брадва... Щях да ходя и да 
сека дърва с нея, след това да ги продавам на пазара, а с 
парите, които припечелвам да ви купувам храна." 

Съпругата на Абдуллах се натъжи и седна върху ста¬ 
рата сламена рогозка, която се намираше до прозоре¬ 
ца и въздъхна. В дома им нямаше нищо за ядене. Не 
мислеха за себе си, а за децата. Повече не можеха да 
гледат как всеки ден децата се превиват от глад. Но те 
не се отказваха, търпяха (сабър) и отправяха искрени 
молитви дуа на Всевишния Аллах. 

На сутринта с първите слънчеви лъчи Абдуллах от¬ 
ново поиска да излезе, за да търси работа. Тялото му бе 
изтощено от глад. Понечи да се изправи, но не намери 
сили. Легна отново, очите му се премрежиха, зави му 
се свят. От улицата се чуваше викът на глашатаите, кои¬ 
то известяваха хората: 

- Ей хора! Чуйте! Пратеника на Аллах (с.а.в.) очаква 
всички нуждаещи се в дома си. Който от вас има нужда 
нека отиде при него и вземе каквото поиска. Никой да 
не остане в нужда! 

Абдуллах изведнъж отвори очи. Не повярва на уши¬ 
те си. Сънуваше ли? Заслуша се по-внимателно. Същи¬ 
ят глас отново се чу от улицата. Не беше сън. Абдуллах 

сякаш се съживи отново. Изправи се и изскочи от дома 
си. Затича се право към дома на Пророка (с.а.в.). Препъ¬ 
ваше се и падаше, но след това отново ставаше и когато 
пристигна нямаше сили да проговори, запъхтян каза: 




- 0 Пратенико на Аллах! Чух, че раздавате помощ, 
затова дойдох. 

Ала Пророкът (с.а.в.) бе раздал всичко, което имаше. 
Нуждаещите се които бяха чули вестта се явиха при него 
и той подели помежду им всичко с което разполагаше. 
Не бе останало нищо, което да даде на Абдуллах. 
















Абдуллах се натъжи. Какво щеше да прави сега? Не 
успя да дойде навреме. Тъкмо когато се обърна и взе 
да си тръгва, чу глас, който му каза: 

- Не се натъжавай Абдуллах! Ще получиш това, от 
което имаш нужда. 

Това бе гласът на Пророка (с.а.в.). Абдуллах се вър¬ 
на и развълнувано попита: 

- Как? 

Любимият ни Пророк (с.а.в.) се усмихна мило и му 
каза: 

- Сега отиди право на чаршията. Вземи всичко не¬ 
обходимо оттам и кажи на продавачите „Пратеника на 
Аллах ще ви плати." 

Абдуллах бе изумен. Въпреки, че Любимият ни 
Пророк салляллаху алейхи ве селлем нямаше какво да 
раздаде, задлъжняваше, за да помогне на друг. Това 
бе негова благородна черта - винаги намираше как 
да помогне на другите. Абдуллах не знаеше какво да 
отговори пред тази възвишена и достойна постъпка. 
След като многократно благодари на Пророка (с.а.в.), 
радостно се запъти към чаршията. Сега се връщаше в 
дома си носейки в едната си ръка достатъчно храна за 
семейството си, а в другата - брадвата, с която оттук 
насетне щеше да изкарва прехраната им. 



„отново ги 

ЗАРАДВАЙ" 

Всички се възхищаваха на Сподвижниците на Пра¬ 
теника на Аллах (с.а.в.). Те бяха удостоени с неговото 
приятелство и винаги бяха близо до него. Можеха да 
слушат неговите благи слова и да живеят в благоден¬ 
ствие. И той си мечтаеше да бъде един от тях. Да види 
сияйния образ на Пратеника на Аллах (с.а.в.), да бъде 
близо до него и да отслужват молитвата намаз заедно. 

Този човек живееше в Йемен. Имаше възрастни ро¬ 
дители, за които полагаше грижи. Те си нямаха никого 
на този свят и той не можеше да ги остави сами и да 
отпътува за Медина. От друга страна тъгата в душата 
му от ден на ден ставаше все по-неутешима. Страдаше 
и накрая се реши на всяка цена да отиде и да види Пра¬ 
теника на Аллах (с.а.в.). 



Онази нощ се сбогува с родителите си и въпреки 
техните сълзи и отчаяни молби той тръгна за Меди¬ 
на. Преодоля изморителния път и най-сетне пристиг- 

на. Сърцето му сякаш щеше да спре от вълнение. Без 
да губи повече време отиде при Пророка (с.а.в.). След 
като години наред тъгуваше, когато го видя очите му се 
превърнаха в преливащи реки от вълнение. През сълзи 
успя да каже името си и продължи: 

- 0 Пратенико на Аллах! Идвам от Йемен и бих ис¬ 
кал от сега нататък да живея тук при Вас. 

Пророкът се усмихна и го попита: 

- Имаш ли роднини в Йемен? 

-Да, Пратенико на Аллах, имам майка и баща, ко¬ 
ито оставих там. 

- Получи ли одобрението им когато идваше тук? 

Човекът изведнъж замръзна. Помисли си „Колко 
удивително, сякаш Пратеника на Аллах бе до нас ко¬ 
гато се сбогувах с родителите си." С треперещ глас от¬ 
върна: 

- 0 Пратенико на Аллах! Не получих разрешение, 
напротив тръгнах против волята им. Но толкова исках 
да дойда и да Ви видя, че бях принуден да ги оставя... 

Хазрети Мухаммед салляллаху алейхи ве селлем 
безкрайно много уважаваше родителите. При всяка 
възможност наставляваше хората и им разясняваше 


















колко е важно да бъдат уважавани майките и бащите. 
Разказваше, че гневът към бащите е гняв към Аллах, и 
също, че раят се намира под нозете на майките. Все¬ 
вишният Аллах джелле джелялюху повелява добрина 
и ласкави слова към родителите, забранява да бъдат 
навиквани и да им се казва думичката „Уф". 

Когато Пророка (с.а.в.) разбра, че този човек е до¬ 
шъл без одобрението на родителите си и ги е оставил 
сами, се разтревожи. Обърна се към човека и му каза: 

- Незабавно се върни при тях. Погрижи се добре 
за тях. Както си ги разплакал - сега иди и отново ги за¬ 
радвай. Знай добре, че само ако ги зарадваш можеш 
да достигнеш до великото задоволство на Всевишния 
Аллах. 

Човекът от Йемен разбра грешката си. Той осъзна, 
че не е необходимо непременно да бъде близо до Пра¬ 
теника на Аллах, за да спечели задоволството му. Нау¬ 
чи, че бе достатъчно да върши одобрени дела от Про¬ 
рока (с.а.в.), за да спечели неговата обич. Затова вед¬ 
нага тръгна към родината си. Оттук нататък той щеше 
да уважава още повече своите родители, да се грижи 
добре за тях и да се старае да ги радва. 


ДЕТЕТО С КЪСМЕТ 




Буджейр се събуди изплашен от кошмара, който 
сънува. Спря погледа си на дървените греди на остаря¬ 
лата колиба. Опита се да се успокои. След това бавно 
се изправи. Усети как хладния утринен вятър пронизва 
тялото му. Протегна малките си ръчички към слънчеви¬ 
те лъчи, които проникваха през процепите на колибата. 
Стараеше се да стопли ръцете си с топлия си дъх. 

Навън се чу детска глъчка, която привлече вни¬ 
манието на Буждейр. Притесняваше се от скъсаните 
си дрешки, но въпреки това му се прииска да излезе 
навън при другите деца. Улиците бяха препълнени с 
дечица на неговата възраст. Всички весело тичаха об¬ 
лечени в новите си дрехи. На лицето на всички бе изпи¬ 
сана радост. „Днес е празникът Байрам...", помисли си 
Буджейр и тъжно сведе глава напред. Застана до една 
стена и облегна гърба си на нея. Изтри сълзите, които се 
стичаха по малките му розови бузки и си спомни за по¬ 
следния празник който прекара заедно с баща си пре¬ 
ди той да почине. За последната дреха, която баща му 
купи за него... Един ден докато се гонеше с приятелите 



си падна и нарани коляното си. Майка му го превърза 
с нежните си ръце. С какво нетърпение дочака раната 
му да заздравее за да довърши надбягването с прияте¬ 
лите си. Всички тези спомени преминаха като филмова 
лента пред очите му. Сега стоеше сам самичък в окаяно 
положение. И майка му не бе до него вече. Стана му 
тежко. Продължи да плаче тихо. 

- Мило дете! Защо не играеш с другите деца? Какво 
ти е, защо си тъжен? 

Буджейр вдигна глава, за да види кой му говореше 
с толкова нежност-и какво да види! Това бе Пратеника 
на Аллах салляллаху алейхи ве селлем... Не знаеше какво 

да каже. Думите така и не излизаха от устата му. Започна 
да плаче. Тъгата на Буджейр се пренесе и на благород¬ 
ното лице на Пророка (с.а.в.). Той не можеше да устои на 
тъгата на децата и винаги успяваше да ги зарадва. 

„Какво има, защо плачеш?", попита Пророка 
(с.а.в.). 

Буджейр започна да говори: 

- Баща ми почина. Майка ми не можеше да се гри¬ 
жи повече за мен и се принуди да се омъжи за друг чо¬ 
век... Аз си нямам никого. Днес е празник, а аз съм сам, 
нямам семейство и нови дрехи като другите деца. 











Пратеника на Аллах (с.а.в.) хвана за ръка Буджейр, по¬ 
гали косите му, прегърна го силно и с усмивка му каза: 

- Мило дете, искаш ли оттук нататък аз да бъда 
твой баща, Айша твоя майка, а Фатма да ти стане сес¬ 
тра... Какво ще кажеш, искаш ли? 

Когато чу това Буджейр щеше да полети от радост. 
Всички деца се надпреварваха само за да поговорят 
с Пророка (с.а.в.), а той вече можеше винаги да бъде 
близо до него. Буджейр беше срамежливо и сдържано 
дете, но сега много се зарадва и възкликна: 

- Как да не искам, о Пратенико на Аллах! 

След малко от дома на Пророка салляллаху алейхи 
ве селлем излезе спретнато и чисто дете с нови дрехи 
и широка усмивка, която не слизаше от лицето му. По¬ 
казваше на приятелите си новите си дрехи. Косите му 
бяха сресани, в очите му вече нямаше сълзи, а искрици 
на радост - това дете бе Буджейр. Децата не можаха 
да скрият почудата си и Буджейр им отговори „Оттук 
нататък Хазрети Мухаммед е мой баща, Хазрети Айша 
е моя майка, а Хазрети Фатма е моя сестра... Вече не 
съм сираче, имам си семейство. И аз като вас ще съм 
радостен, ще тичам на воля и ще си играя." Когато де¬ 
цата разбраха каква е била причината за промяната на 
Буджейр казаха „Какъв късмет има Буджейр... Да бяхме 
и ние на неговото място!" Децата не спираха да му се 
възхищават и да го поздравяват. 

След дълго и изморително пътуване прочутият 
лечител най-сетне пристигна в Медина. Безкрайно се 
вълнуваше. За пръв път в живота си идваше на непо¬ 
знато място. Кралят на Египет - Мукавкъс го изпрати в 
Медина, за да се грижи за здравето на живеещите тук 
и да ги лекува без да взима възнаграждение за това. 
Лечителят таеше в сърцето си надеждата, че ако тук 
изпълни подобаващо своите задължения кралят ще го 
възнагради щедро. 

Без дори да си отдъхне лечителят се яви пред Пра¬ 
теника на Аллах (с.а.в.) и учтиво се представи: 

- Аз съм лечител и кралят на Египет - Мукавкъс ме 
изпрати за да Ви помагам и да се грижа за болните хора 
тук напълно безвъзмездно. 

Пророка (с.а.в.) похвали лечителя и го посрещна 
подобаващо. След което възложи на Сподвижниците 
да намерят подходящо и хубаво място, където лечите- 

ля да остане, както и да бъдат посрещнати всички не¬ 
гови нужди. 

Лечителят остана доволен от това гостоприемство. 
Той предполагаше, че тъй като в Медина няма друг ле¬ 
чител, когато хората чуят, че е пристигнал - ще се сте¬ 
кат при него, за да бъдат лекувани. Поиска да му бъде 
намерена по-голяма къща в Медина. Лечителят не я ис¬ 
каше само за себе си - това щеше да бъде лечебница, в 
която да полага грижи за болните хора и затова държе¬ 
ше всичко да бъде изрядно. 

Най-сетне приготовленията приключиха и всичко 
бе готово. Лечителят зачака болните. Първият ден ни- 

кой не дойде при него. И на вторият ден никой не се 
появи. И на следващия... Измина точно един месец, а 
никой не бе потърсил помощ. Лечителят не искаше ни¬ 
каква отплата за своята работа. Каква ли беше причи¬ 
ната? Никой ли в този град нямаше нужда от лечение? 
Или хората тук се лекуваха сами? 

Лечителят се притесни. Почувства се непотребен. В 
Египет преглеждаше по десетина болни на ден и пора¬ 
ди това го ценяха и уважаваха. Защо сега никой не ид¬ 
ваше? Навярно тук лечителите трябваше да ходят при 
болните. Да, навярно в това се криеше причината. 











Грабна чантата си и излезе навън. Започна да обика¬ 
ля из улиците на Медина. Напрягаше слуха си, опитваше 
се да чуе дали някой болен стене, за да отиде и да му по¬ 
могне. Представяше се на всеки минувач „Аз съм лечи¬ 
тел. Ако някой от вас има нужда от помощ, ще дойда да 
го излекувам напълно безплатно." Въпреки това никой 
нямаше оплаквания. Усмихнати лица го поздравяваха и 
отминаваха. Любопитството на лечителя съвсем се уве¬ 
личи. Как бе възможно хората да не изпитват нужда от 
лечител? Със сигурност имаше някакво обяснение. 

Лечителят реши отново да се яви пред Пратеника 
на Аллах (с.а.в.). и го попита с изумление: 

-Дойдох за да бъда полезен, да помогна. Изминаха 
седмици, но никой не потърси помощ при мен. Повече 
няма смисъл от моето присъствие тук. Ако и Вие разреши¬ 
те бих искал да се върна в родината си. Но не мога и без 
да попитам - Вашите Сподвижници не се ли разболяват? 

Пророка (с.а.в.) се усмихна на учудения лечител и 
любезно му отговори: 

- Моите Сподвижници не боледуват често, защото 
те не се хранят докато не огладнеят. Когато седнат на 
трапезата стават преди да са се наяли до насита! 

Лечителят остана очарован от думите на Проро¬ 
ка салляллаху алейхи ве селлем. Та това бе лек сре¬ 
щу всички заболявания! Най-накрая лечителят разбра 
защо хората в Медина не се разболяват. 

ТЪЖНИЯТ ПЛАЧ 




Ибрахим искрено стисна ръката на приятеля си и 
каза „Добре. И аз като теб повярвах с цялото си сърце 
в Аллах и приех, че Хазрети Мухаммед (с.а.в.) е Негов 
раб и Пратеник." 

Най-сетне се отърва от мислите, които го измъчва¬ 
ха. Почувства облекчение. От този миг сърцето му пул¬ 
сираше с невероятен копнеж за Медина. Искаше му се 
да полети натам. Единственото, което желаеше бе да 
зърне Хазрети Мухаммед (с.а.в.) и да чуе словата му... 

Качи се на камилата си и потегли още в тъмни зори. 
Препускаше през пустинята наподобяваща безбрежно 
море и напредваше на лунната светлина, която озаря¬ 
ваше пътя му. Топлината изгаряща сърцето му не му 
позволяваше да усети ледения полъх на пустинния вя¬ 
тър през нощта. 

Мина доста време, но пътят не свършваше. „Тол¬ 
кова далеч ли бе Медина?" помисли си той. Няколко 
пъти ходи до там, но сега пътят му се стори по-дълъг. 
Впрегна по-силно камилата си. Когато къщите от града 








започнаха да се открояват на хоризонта очите му блес¬ 
наха от радост. Влезе в града с неописуемо вълнение. 

Беше петък. Ибрахим обиколи с бързи крачки ули¬ 
ците. Търсеше начин да стигне до Пратеника на Аллах 
(с.а.в.). Но се луташе напразно, не успя да го намери. 
Седна върху един голям камък и си помисли „Така няма 
да стане, трябва да попитам някого." В това време една 
ръка докосна гърба му. С почуда се обърна и погледна 
назад. Видя един висок възрастен човек със сияйно и 
благо лице, който попита Ибрахим с усмивка: 

- Сигурно си чужденец синко? 

-Да, пристигнах в града преди малко. 

- По работа ли си дошъл? 

- Не, дойдох само, за да видя Пратеника на Аллах 
салляллаху алейхи ве селлем. Търсих го но не успях да 
го намеря. 

- Никога ли не си го виждал? 

- Не никога, аз... наскоро повярвах. 

- Колко хубаво! Имаш късмет синко... днес е петък 
и аз отивам при него, ела нека отидем заедно. 

Ибрахим се зарадва и пое дълбоко въздух. Обърна 
се към достойния Сподвижник с думите „Аллах те из¬ 
прати." и тръгна с него. 






Джамията беше препълнена. Намериха си място на 
задните редове и седнаха. Очите на Ибрахим търсеха 
Пророка (с.а.в.). Къде ли беше? Не след дълго Хазрети 
Билял (Аллах да е доволен от него - р.а.) започна да 
чете езан с приятния си глас. След това Пратеника на 
Аллах (с.а.в.) зае мястото си на минбера и започна да 
изнася своето хутбе. Близо до него се намираше един 
изсъхнал дънер от палма на фурма. 

Сякаш сърцето на Ибрахим щеше да спре от вълне¬ 
ние. Слушаше много внимателно. Колко хубаво и изра¬ 
зително говореше Пророка (с.а.в.). Всяка негова дума 
оставяше следа в сърцето му. Щеше да заплаче от ра¬ 
дост, но друг глас го изпревари и заплака преди него. 

Това бе ридание... Вопъл, който раздираше сърца¬ 
та на тези, които го чуха... Така жално плачеше, че не 
можеше да му се устои... До такава степен, че се нало¬ 
жи Пророка (с.а.в.) да прекъсне своето хутбе. Всички се 
учудиха. Кой ли бе това? 

Плачът продължаваше. В това време всички раз¬ 
браха откъде идва. Това не приличаше на човешки 
плач. Един изсъхнал дънер от палма на фурма, който 
се намираше в близост до Пророка... Плачеше тъжно и 
жално, сякаш бе наранен... 

Пратеника на Аллах (с.а.в.) слезе от минбера и пред 
погледите на всички отиде при дънера. Погали го с бла¬ 
гите си ръце докато той се успокои и престана да плаче. 








Дънера престана да плаче, но от очите на всич¬ 
ки Сподвижници станали свидетели на тази случка се 
стичаха реки. И Ибрахим плачеше. Първата молитва 
намаз, която отслужи в тази благодатна атмосфера бе 
увенчана с истинско чудо. Когато молитвата приключи, 
той бе още под въздействието на случилото се. Обърна 
се и попита Сподвижника, който го доведе: 

- Какво се случи, защо този дънер заплака? 

- Синко, преди тук нямаше минбер. Пратеника на 
Аллах (с.а.в.) се облягаше на този дънер и така изнася¬ 
ше своето хутбе. Когато Сподвижниците се увеличиха, 
намиращите се на задните редове не можеха да виж¬ 
дат Пророка. Тогава ние предложихме да се направи 
този минбер и Пророка (с.а.в.) одобри това. За пръв път 
този петък Пророка не се подпря на дънера, а използва 
новия минбер. Навярно дънера не устоя да бъде далеч 
от Пратеника на Аллах салляллаху алейхи ве селлем и 
заплака така жално от мъка. 

Ибрахим стана свидетел на всички тези проявления 
и сега сърцето му не се чувстваше по-различно от дъне¬ 
ра. Той промълви „Дори едно изсъхнало парче дърво 
познава Пратеника на Аллах, плаче от обич, мъчно му е 
и не може да остане далеч от него..." 

Молитвата намаз завърши, но Сподвижниците не 
си тръгваха от джамията. Проливаха искрени сълзи и 
гледаха към Пророка (с.а.в.), Ибрахим също. Искаше му 

се да разбере мъдростта скрита в тази случка както и 
нейното продължение. Пророка (с.а.в.) забеляза това, 
усмихна се и разясни на всички: 

- Толкова страдаше, че ако не бях отишъл, да го 
утеша, щеше да плаче и стене до Съдния ден... 

„СПАСИ МЕ" 


В Медина живееха трима братя ... 

Имаха хубава градина, малък обор с няколко овце 
и една камила. Това бе всичко, което притежаваха. За 
щастие камилата им бе здрава и издръжлива. Помага¬ 
ше им във всичко, с дни пътуваха с нея в пустинята, с 
лекота носеше тежките товари, даваше мляко и роди 
много малки камилчета. С нейна помощ изкарваха 
прехраната си. Годините отминаваха и камилата оста¬ 
ряваше и губеше силите си. Това безпокоеше тримата 
братя. 

Един ден докато слънцето жарко препичаше над 
Медина тримата братя неуморно се трудеха. Двамата 
по-големи братя се бяха качили на една палма и беряха 
фурми. Подаваха ги на най-малкият брат, който ги пъл¬ 
неше в огромни чували и ги стоварваше върху гърбица¬ 
та на остарялата камила. 

Този ден натовариха камилата с много тежки чува¬ 
ли. Бедното животно не издържа тежестта от непосил¬ 
ния товар и се строполи на земята. Камилата нямаше 

сили, защото тримата братя не се грижеха добре за нея, 
често я оставяха гладна или й даваха недостатъчно хра¬ 
на. Въпреки усилията на тримата братя не можаха да я 
изправят на крака. 

Средният брат каза „Знам как да я накарам да ста¬ 
не!" Взе в ръце пръчка със заострен край и започна да 
побутва камилата с нея. Горката камила не издържа 
повече на болката, която й причиняваха, изрева жално 
и стана. Отново не издържа тежестта и се стовари на 


земята. 










Тримата братя разбраха, че силите на камилата са 
изчерпани и решиха, че нямат повече нужда от нея. 
Най-големият брат каза: 

- И вие ли си мислите това което и аз? Тази камила 
вече не може да ни бъде от полза. Май е време да я 
заколим и да продадем месото й. 

Най-малкият брат го подкрепи и добави: 

- Прав си братко. Тази камила вече остаря и стана 
непотребна. Ще сваля товара от гърба й и ще се при¬ 
готвя да я заколя. 

Свалянето на тежките товари от камилата им отне 
доста време. Когато и последният чувал с фурми бе 
свален от гърба на камилата, тя изведнъж се изправи и 
започна да бяга. Тримата братя не успяха да разберат 
какво се случва и тръгнаха да я гонят. 

Остарялата камила тичаше толкова бързо, че след 
себе си оставяше облаци от прах и пепел. Бягаше без да 
спира докато накрая стигна до Пратеника на Аллах сал- 
ляллаху алейхи ве селлем. Погледна умолително ми¬ 
лостивия ни Пророк (с.а.в.) с големите си тъжни очи и 
отиде съвсем близо до него, сякаш търсеше убежище. 
Сякаш му казваше „Моля те спаси ме..." 

След малко и тримата братя дотичаха. Когато Про¬ 
рокът (с.а.в.) ги видя попита: 

-Тази камила ваша ли е? 

- Камилата ви се оплака от вас. 

Тримата братя се спогледаха. Всички знаеха, че Все¬ 
вишния Аллах бе дарил Пророка Хазрети Мухаммед 
(с.а.в.) със способността да разбира езика на животни¬ 
те. Засрамиха се и попитаха: 









-Тя е израснала при вас. Дълги години ви е помага¬ 
ла пренасяйки тежки товари през пустинята. Народила 
е много малки камилчета и е давала мляко, а сега кога- 
то не е успяла да повдигне тежките чували с фурми сте 
поискали да посегнете на живота й... Вярно ли е това, 
което казва? 

Тримата братя се засрамиха и в един глас отгово¬ 
риха: 

-Да, истина е. 

Пратеника на Аллах (с.а.в.) бе милостив и състрада¬ 
телен не само към хората, но и към всички създания. 
Той плати на тримата братя 100 сребърника и закупи 
камилата от тях. Обърна се към нея и каза: 

- Хайде върви. Освобождавам те заради Аллах. По¬ 
вече никой няма да посмее да ти навреди. 

ВСЯКА ДОБРИНА Е 
ЗАРАДИ НЕГО... 

Бяха двама... По-младият от тях - Талха носеше 
на гръб приятеля си и със сетни сили се изкачваше по 
стръмния склон на планината. 

-Хайде Касъм! Изтърпи, малко остана! Когато пре¬ 
одолеем и този хълм ще се спасим. 

- Остави ме тук! Продължи сам, аз нямам повече 
сили. Само те забавям. 

- Не, няма да те оставя! Тази нощ можем да стиг¬ 
нем до Медина. 

Когато Талха и Касъм пристигнаха в Медина луната 
сияеше и осветяваше града. В този късен час нямаше 
никой по улиците. Не знаеха къде да отидат и при кого 
да се подслонят. Накрая застанаха пред една врата и 
Талха леко почука. Мъжки глас попита отвътре: 

- Кой е? 




Възрастният човек плавно открехна вратата и пог¬ 
ледна. При вида на двамата ранени младежи се сеп¬ 
на. Веднага ги покани в дома си. Положи изпадналият 
в безсъзнание Касъм върху рогозката и започна да го 
лекува. Хубаво почисти раните му. Приготви две легла 
на изморените гости и ги остави да си починат. Не след 
дълго Талха и Касъм се унесоха и заспаха. 

Когато Талха се събуди слънцето вече беше изгряло. 
Погледна към Касъм и видя, че той още спи. Тихичко се 
изправи и започна да мисли за преживяното през по¬ 
следните дни. Езичниците от Мекка ги измъчваха само 
защото бяха повярвали в Единния Създател. Бяха при- 

нудени да избягат, за да се спасят от този кошмар. Сега 
всичко това остана зад гърба им. Днес бе тих и спокоен 
ден. Таяха си помисли „Как този възрастен човек се до¬ 
вери и прибра непознати хора в дома си? Там откъдето 
идваме човек не можеше да се довери и на собствения 
си баща!" 

Докато Талха размишляваше възрастният човек 
тихо влезе в стаята, носейки голям поднос с храна. С 
усмихнато и ведро лице се обърна към Талха: 

- Надявам се, да сте успели да си отпочинете. Сно¬ 
щи спахте много неспокойно. Говорехте насън... Навяр¬ 
но сте преживели трудни дни! Сега всичко наред ли е? 

Талха разказа всичко накратко. Само защото бяха 
повярвали в Единния Създател в Мекка ги измъчваха и 
затова им се наложи да избягат оттам. Междувремен¬ 
но и Касъм се събуди. Беше много по-спокоен. 

Възрастния човек се натъжи за тях и ги успокои: 

- Вече няма от какво да се притеснявате! Тук сте на 
сигурно място. 

Талха и Касъм останаха три дни в дома на този не¬ 
познат човек и успяха да се възстановят напълно. Всич¬ 
ките им нужди бяха посрещнати от стопанина на дома. 
Накрая бе дошло време за раздяла, Талха се обърна 
към възрастния човек и му каза: 








- Погрижихте се за нас като наш родител. Без дори 
да ни познавате ни протегнахте ръка и ни помогнахте. 
Държахте се мило с нас. Останахме възхитени. Кой ви 
научи на тези добрини? 

Стопанина на дома се усмихна и им отговори: 

- Пратеника на Аллах салляллаху алейхи ве селлем 
ни учи да бъдем с благороден нрав. Преди да повярва¬ 
ме и ние не се доверявахме на никого и се държахме 
безмилостно с хората. Но когато Всевишния Аллах ни 
изпрати Своя Пророк, за да ни научи на хубав нрав - 
той ни показа как да бъдем достойни, да се държим 
подобаващо с хората и да вършим добри дела. Про¬ 
менихме се. Започнахме да вършим добрини и да не 
очакваме нищо в замяна. Сега за мен няма по-приятно 
нещо от това да помагам на хората. 

Когато възрастният човек разказваше всичко това 
очите на Талха и Касъм се изпълниха със сълзи. Те бяха 
радостни, че оттук нататък ще живеят заедно с достой¬ 
ни и истински хора като Пратеника на Аллах (с.а.в.) и 
чистосърдечните хора от Медина в благоденствие, мир 
и спокойствие. 



